43-årig Christina Hedegård svømmer 100 kilometer fra Asaa i Nordjylland til Hönö ved Göteborg for at sætte fokus på psykiske sygdomme.

Christina Hedegård har mennesker tæt på sig, som ikke vil tale om deres psykiske sygdom. De frygter, at andres fordomme og vurderinger vil begrænse deres muligheder. Nu gør hun noget ret ekstremt for at skabe opmærksomhed om tabuerne ved psykisk sygdom. Som den første dansker nogensinde vil hun tidligt i morgen, fredag, svømme tværs over Kattegat fra Asaa i Nordjylland til Hönö ved Göteborg. - Jeg ved, at det kommer til at gøre ondt. Men det arbejder jeg med mentalt, og jeg accepterer vilkårene. Det er, når jeg når ud til den yderste mentale yderpunkt, at jeg mærker, at jeg lever, siger Christina Hedegård. Turen er på godt 100 km, og hun regner med at svømme i to dage uden søvn. Al opmærksomhed og alle indsamlede midler i forbindelse med svømmeturen skal gå til Psykiatrifonden og til at nedbryde tabuer om psykisk sygdom. - Jeg har set, hvad sindslidelser gør ved folk, og at andres berøringsangst gør sygdommen endnu mere svær at tale om. Jeg har nogle meget tæt på mig, som ikke vil tale om deres sygdom, fordi de er bange for at blive begrænset i deres muligheder, siger Christina Hedegård. Militærkvinde og ekstremsportsudøver Til dagligt arbejder Christina Hedegård som træningsvejleder og konsulent i Forsvaret og har tidligeret været udtaget til landsholdet i militær femkamp. Det var i den forbindelse, at Christina først begyndte at dyrke svømningen, som hun hurtigt tog til sig. Siden har hun svømmet ved La Santa Sport, fem kilometer i Gudenåen og to kilometer rundt om Christiansbrog. Hendes foreløbige højdepunkt er en tur på 38 kilometer fra Gniben på Sjællands Odde til Grenå i Jylland, som tog hende 12 timer at gennemføre. Christina Hedegård håber, at hendes initiativ vil samle en passe penge ind, som Psykiatrifonden kan bruge til arbejdet med at fortælle historier, som kan nedbryde tabuerne om psykisk sygdom. I forbindelse med svømmeturen har Christina oprettet en indsamling til Psykiatrifondens arbejde. Du kan finde indsamlingen her .